Document ID: 32008D0111

KOMMISSIONENS AFGØRELSE
af 7. december 2007
om nedsættelse af et udvalg om det europæiske forskningsrum
(2008/111/EF, Euratom)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om oprettelse af Det Europæiske Atomenergifællesskab, og
ud fra følgende betragtninger:
(1)
Med henblik på en undersøgelse af generelle forskningspolitiske spørgsmål blev Det Europæiske Rådgivende Forskningsudvalg nedsat ved Kommissionens afgørelse 2001/531/EF, Euratom (1).
(2)
På grund af de nye udfordringer inden for forskning har Kommissionen i sin grønbog om »nye perspektiver på det europæiske forskningsrum« (2) planlagt en reform af Det Europæiske Rådgivende Forskningsudvalg for at styrke dets rolle i gennemførelsen af det europæiske forskningsrum og for at gøre udvalgets arbejde mere fleksibelt og effektivt.
(3)
Det er derfor nødvendigt at nedsætte en ny ekspertgruppe om europæisk forsknings- og teknologiudviklingspolitik og fastlægge dens opgaver og opbygning.
(4)
Gruppen skal rådgive Kommissionen om gennemførelsen af det europæiske forskningsrum og tage hensyn til de formål, som Kommissionen har fastsat i grønbogen om »nye perspektiver på det europæiske forskningsrum«.
(5)
Gruppen skal støtte Kommissionen i arbejdet med at nå de mål, der er nærmere angivet i Rådets afgørelse 2006/970/Euratom af 18. december 2006 om det syvende rammeprogram for forskning og uddannelse på det nukleare område (2007-2011) (3) og Rådets beslutning 2006/971/EF af 19. december 2006 om særprogrammet Samarbejde til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (4).
(6)
Gruppen sammensættes af specialister fra forskningsmiljøet, erhvervslivet og servicesektoren og af sociale aktører.
(7)
Der bør fastsættes regler for videregivelse af oplysninger fra den nye gruppes medlemmer, uden at det berører Kommissionens sikkerhedsforskrifter, der er fastsat i bilaget til Kommissionens forretningsorden ved afgørelse 2001/844/EF, EKSF, Euratom (5).
(8)
Alle personoplysninger angående gruppemedlemmerne bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6).
(9)
Der bør fastsættes en gyldighedsperiode for denne afgørelse. Kommissionen vil til sin tid overveje, om en forlængelse af gyldighedsperioden er hensigtsmæssig.
(10)
Afgørelse 2001/531/EF, Euratom bør erstattes af denne afgørelse -
TRUFFET FØLGENDE AFGØRELSE:
Artikel 1
Udvalget om Det Europæiske Forskningsrum
Der nedsættes et udvalg om det europæiske forskningsrum, i det følgende benævnt »Udvalget om Det Europæiske Forskningsrum« (udvalget), med virkning fra den 1. marts 2008.
Artikel 2
Opgaver
1. Udvalget har til opgave:
a)
at rådgive Kommissionen om gennemførelsen af det europæiske forskningsrum
b)
at afgive udtalelser om gennemførelsen at et europæisk forskningsrum efter Kommissionens anmodning eller på eget initiativ
c)
at fremlægge en årlig rapport for Kommissionen om den aktuelle status for det europæiske forskningsrum.
2. Udvalget skal regelmæssigt informeres om enhver relevant udvikling og relevante foranstaltninger.
3. Når udvalget formelt anmoder om det, forelægger Kommissionens tjenestegrene udvalget skriftlige kommentarer til udtalelser eller rådgivning, det har afgivet. Kommissionens tjenestegrene kan desuden regelmæssigt orientere om eventuelle opfølgende foranstaltninger.
4. Udvalgets udtalelse skal afgives inden for den tidsfrist, som Kommissionen har fastsat.
Artikel 3
Høring
1. Kommissionen kan høre udvalget om alle spørgsmål vedrørende gennemførelsen af det europæiske forskningsrum.
2. Udvalgets formand kan råde Kommissionen til at høre gruppen om specifikke spørgsmål.
Artikel 4
Sammensætning - Udnævnelse
1. Udvalget består af 22 medlemmer, der repræsenterer forskningsmiljøet, erhvervslivet og civilsamfundet.
2. Udvalgets medlemmer udnævnes af Kommissionen. Følgende kriterier anvendes under hele udvælgelses- og indstillingsprocessen:
-
erfaring med design og gennemførelse af forskningspolitik
-
fremragende kompetence inden for forskning og/eller forskningsledelse
-
erfaring med rådgivning på europæisk eller internationalt plan
-
fagligt afbalanceret repræsentation af forskellige videnskabelige og teknologiske discipliner og inddragelse af personer med særlig erfaring i samarbejde mellem universitetsverdenen og erhvervslivet
-
geografisk afbalanceret repræsentation under hensyntagen til de lande, der er associeret med rammeprogrammerne
-
rimeligt afbalanceret repræsentation af kønnene.
3. Ansøgere, som skønnes egnede til medlemskab, men som ikke udnævnes, kan placeres på en reserveliste, som Kommissionen kan benytte til udnævnelse af afløsere.
4. Medlemmerne udnævnes personligt af Kommissionen og rådgiver denne uafhængigt af instruktioner udefra.
5. Medlemmerne underretter Kommissionen i god tid om enhver interessekonflikt, der kunne skade deres objektivitet.
6. Medlemmerne udnævnes for en periode på fire år med mulighed for forlængelse og fortsætter med at udøve deres funktion, indtil de afløses i overensstemmelse med stk. 7, eller deres mandatperiode udløber.
7. Medlemmerne kan udskiftes for resten af deres mandatperiode i følgende tilfælde:
a)
hvis medlemmet træder tilbage
b)
hvis medlemmet ikke længere kan bidrage effektivt til gruppens drøftelser
c)
hvis medlemmet ikke efterlever traktatens artikel 287
d)
hvis medlemmet i strid med stk. 4 ikke er uafhængigt af instruktioner udefra
e)
hvis medlemmet i strid med stk. 5 ikke har underrettet Kommissionen i god tid om en interessekonflikt.
8. Medlemmernes navne offentliggøres på webstedet for Generaldirektoratet for Forskning.
Medlemmernes navne indsamles, behandles og offentliggøres i overensstemmelse med bestemmelserne i forordning (EF) nr. 45/2001.
Artikel 5
Arbejdsform
1. Udvalget vælger en formand og to næstformænd blandt sine medlemmer ved simpelt flertal.
Formanden og de to næstformænd udgør forretningsudvalget. Forretningsudvalget tilrettelægger udvalgets arbejde.
2. Udvalget kan med Kommissionens samtykke nedsætte undergrupper til at undersøge specifikke spørgsmål på grundlag af et mandat, som gruppen fastlægger. Sådanne undergrupper opløses, når deres mandat er opfyldt.
3. Kommissionen kan anmode eksperter eller observatører med særlig kompetence i et spørgsmål på dagsordenen om at deltage i udvalgets arbejde eller i en undergruppes drøftelser eller arbejde, hvis dette efter Kommissionens opfattelse er nødvendigt eller nyttigt.
4. Oplysninger, som erhverves ved deltagelse i udvalgets eller en undergruppes drøftelser eller arbejde, må ikke videregives, hvis Kommissionen mener, at de vedrører fortrolige anliggender.
5. Udvalget og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af Kommissionen. Sekretariatsopgaverne varetages af Kommissionen. Kommissionens repræsentanter kan deltage i udvalgets og undergruppernes møder.
6. Udvalget fastsætter selv sin forretningsorden på grundlag af et forslag fra Kommissionen.
7. Kommissionen kan offentliggøre alle udvalgets mødereferater, konklusioner, delkonklusioner eller arbejdsdokumenter på originalsproget eller lægge disse dokumenter på internettet.
Artikel 6
Godtgørelse af udgifter
Kommissionen godtgør rejseudgifter og, hvis det er relevant, opholdsudgifter for medlemmer, eksperter og observatører i forbindelse med udvalgets arbejde i overensstemmelse med Kommissionens regler for godtgørelser til eksterne eksperter.
Udvalgets medlemmer, undergrupper, eksperter og observatører modtager ikke vederlag for det arbejde, de udfører.
Mødeudgifter godtgøres inden for rammerne af det årsbudget, der tildeles gruppen af den ansvarlige tjenestegren i Kommissionen.
Artikel 7
Ophævelse
Afgørelse 2001/531/EF, Euratom ophæves.
Artikel 8
Udløb
Denne afgørelse udløber den 29. februar 2012.
Udfærdiget i Bruxelles, den 7. december 2007.

Labels: 12
7
15